Document ID: 31988R3697

*****
ΚΑΝΟΝΙΣΜΟΣ (ΕΟΚ) αριθ. 3697/88 ΤΟΥ ΣΥΜΒΟΥΛΙΟΥ
της 24ης Νοεμβρίου 1988
για εφαρμογή στην Ισπανία ολόκληρου του ποσού της πριμοδότησης για τη διατήρηση του κοπαδιού των θηλαζουσών αγελάδων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 2,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, βάσει του άρθρου 102 της πράξης προσχώρησης, το άρθρο 79 εφαρμόζεται, όσον αφορά την Ισπανία, στην πριμοδότηση για τη διατήρηση του κοπαδιού των θηλαζουσών αγελάδων·
ότι, λόγω των τροποποιήσεων που έγιναν από την προσχώρηση στους μηχανισμούς παρέμβασης για το βόειο κρέας και, λόγω του γεγονότος αυτού, της εφαρμογής από τις 6 Απριλίου 1987 των κοινών τιμών στον τομέα αυτό στην Ισπανία, θα πρέπει να εφαρμοσθεί και σ' αυτό το κράτος μέλος, από την ίδια ημερομηνία, ολόκληρο το ποσό της πριμοδότησης που αναφέρεται ανωτέρω,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από τις 6 Απριλίου 1987 έως τις 31 Δεκεμβρίου 1988 το ποσό της πριμοδότησης για τη διατήρηση του κοπαδιού των θηλαζουσών αγελάδων, που εφαρμόζεται στην Ισπανία, καθορίζεται σε 25 Ecu ανά θηλάζουσα αγελάδα που κατέχει ο παραγωγός την ημέρα κατάθεσης της αίτησης.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Νοεμβρίου 1988.

Labels: 18
6